Eskom sê oor verdere fases beurtkragPravin Gordhan. Foto: Thobile Mathonsi/ANA Eskom moes Dinsdagaand inderhaas bekommerde Suid-Afrikaners paai nadat die kragvoorsiener vroeër die dag gesê het fase 5 tot 8-beurtkrag kan toegepas word om die las op die kragnetwerk te verlig. Dit beteken dat verbruikers wat reeds dae lank onder fase 4-beurtkrag gebuk gaan, in dié fases selfs nóg langer sonder elektrisiteit sal sit. Pravin Gordhan, minister van openbare ondernemings, en Jabu Mabuza, voorsitter van die Eskom-raad, het gister die media in Rosebank, Johannesburg, toegespreek oor die situasie tans by die kragvoorsiener en die redes hoekom Eskom nie aan die vraag na elektrisiteit kan voldoen nie. Gordhan het tydens die mediakonferensie erken dit gaan ŉ enorme stryd wees om Eskom se kragkrisis te oorkom. Tydens die konferensie is daar gevra wat sal gebeur as fase 4-beurtkrag nie meer voldoende is om die las op die kragnetwerk te verlig nie. Hierop het die owerhede aangedui daar is bykomende fases gereed wat toegepas kan word as gebeurlikheidsmaatreëls om die kragnetwerk van algehele ineenstorting te beskerm. Eskom moes daarna vinnig vure doodslaan en het gesê hy het nié bedoel dat Eskom van plan is om fase 5 of hoër toe te pas nie. “Die antwoord was bloot bedoel om aan te dui dat Eskom steeds in beheer van die stelsel sal bly deur hierdie bykomende gebeurlikheidskedules. Die reaksie was beslis nie om aan te dui dat Eskom formeel beplan om fases 5 en hoër toe te pas nie – bloot dat die nodige gebeurlikheidsbeplanning gereed is,” het die kragvoorsiener in ŉ verklaring gesê. Eskom het weereens verbruikers herinner dat beurtkrag toegepas word om te verhoed dat die hele land in donkerte gedompel word. “Eskom kan bevestig dit is klaar kommerwekkend dat fase 4-beurtkrag bereik is, gegewe die uitwerking daarvan op die land. Eskom doen alles in sy vermoë om die netwerk se uitsette te verbeter,” lui die verklaring. Hoewel daar verskeie aspekte is wat tot Eskom se probleme bydra, het Gordhan gister bevestig die krisis kan grootliks toegeskryf word aan ŉ gebrek aan instandhouding by die kragvoorsiener se verouderende infrastruktuur. Intussen kan Suid-Afrikaners die kerse en kragopwekkers byderhand hou vir nog ŉ dag van beurtkrag. Fase 2-beurtkrag sal tot 09:00 vandag toegepas word, waarna daar oorgeskakel sal word na fase 4-beurtkrag tot 23:00 vanaand.